b'\n_START_ARTICLE_\nFora d\'asfalt\n_START_PARAGRAPH_\nEl terme Fora d\'asfalt, conegut tamb\xc3\xa9 com a Fora asfalt, Fora de carretera o Fora carretera (en angl\xc3\xa8s: Off Road o off-road) designa activitats diverses practicades en terreny sense asfaltar i, doncs, dif\xc3\xadcilment transitable. El terme pot designar tamb\xc3\xa9 els vehicles usats per a practicar aquestes activitats, anomenats sovint Tot Terreny o 4x4.\n_START_SECTION_\nCaracter\xc3\xadstiques\n_START_PARAGRAPH_\nNormalment els espais preferits per a la pr\xc3\xa0ctica de l\'off-road s\xc3\xb3n els que estan allunyats dels centres de poblaci\xc3\xb3 i mancats d\'infraestructura urbana. All\xc3\xb2 que se cerca amb aquesta pr\xc3\xa0ctica \xc3\xa9s el contacte amb la natura, i el seu objectiu consisteix a superar les dificultats d\'acc\xc3\xa9s i de despla\xc3\xa7ament imposades per l\'entorn natural, com ara pujades costerudes, esglaons, roques, tarteres, cursos d\'aigua, terreny sorrenc o enfangat i similars._NEWLINE_Per b\xc3\xa9 que les activitats d\'off-road m\xc3\xa9s comunes s\xc3\xb3n aquelles en qu\xc3\xa8 hi intervenen vehicles de motor, com ara motocicletes, autom\xc3\xb2bils 4x4 o camions, n\'hi ha d\'altres que es fan a peu, a cavall, en bicicleta i altres mitjans._NEWLINE_Bona part dels vehicles d\'\'off-road existents actualment tenen un origen militar. Els primers autom\xc3\xb2bils capa\xc3\xa7os de circular per tota mena de terreny van ser creats durant la Segona Guerra Mundial per tal de poder accedir a zones intransitables i transportar-hi tropes i material. L\'exemple m\xc3\xa9s conegut n\'\xc3\xa9s el Jeep, desenvolupat cap a 1940 per a l\'ex\xc3\xa8rcit dels EUA i que amb els anys evolucion\xc3\xa0 cap als actuals cotxes 4x4.\n_START_SECTION_\nVessant esportiu\n_START_PARAGRAPH_\nLes activitats fora d\'asfalt es poden practicar simplement per lleure o b\xc3\xa9 com a esport, existint-ne nombroses modalitats i competicions obertes a participants de tots els nivells. Les m\xc3\xa9s conegudes s\xc3\xb3n les motociclistes, automobil\xc3\xadstiques i ciclistes, per b\xc3\xa9 que hi ha modalitats gaireb\xc3\xa9 per a cada mitj\xc3\xa0 de transport i de terreny disponible, des de trial en cami\xc3\xb3 fins a curses amb motos de neu, passant pels quads o les motocicletes amb sidecar._NEWLINE_Hi ha nombrosos Ral\xc2\xb7lis o Raids que es poden c\xc3\xb3rrer en motocicleta, autom\xc3\xb2bil o cami\xc3\xb3 i que poden transc\xc3\xb3rrer per platges, deserts, selva o alta muntanya, d\'entre els quals el m\xc3\xa9s emblem\xc3\xa0tic \xc3\xa9s el Par\xc3\xads-Dakar o Ral\xc2\xb7li Dakar.\n_START_SECTION_\nMotociclisme\n_START_PARAGRAPH_\nEl motociclisme de fora d\'asfalt es divideix en nombroses disciplines i t\xc3\xa9 una llarga tradici\xc3\xb3 hist\xc3\xb2rica. Ja el 1909 es va disputar la primera edici\xc3\xb3 dels Sis Dies d\'Esc\xc3\xb2cia de Trial, prova de gran duresa que s\'ha disputat fins als nostres dies. A banda el trial, en motocicleta es pot practicar motocr\xc3\xb2s, enduro i els seus molts derivats.\n_START_SECTION_\nAutomobilisme\n_START_PARAGRAPH_\nMoltes de les disciplines motociclistes de fora d\'asfalt han estat adoptades per l\'automobilisme i aix\xc3\xad, per exemple, hi ha competicions de trial en cami\xc3\xb3 o en cotxe 4x4, d\'autocross i altres. Tamb\xc3\xa9 hi ha autom\xc3\xb2bils dissenyats per a c\xc3\xb3rrer sobre dunes, per deserts o platges, com ara els buggies.\n_START_SECTION_\nCiclisme\n_START_PARAGRAPH_\nLa modalitat ciclista de fora d\'asfalt m\xc3\xa9s coneguda \xc3\xa9s el mountain bike, popularitzat mundialment a partir dels anys 80 i del qual se\'n celebren nombroses competicions de tota mena. A banda les curses de llarga durada hi ha els descensos cronometrats (downhill) o els combinats de mountain bike i altres esports (duatl\xc3\xb3, triatl\xc3\xb3, etc.). Altres disciplines ciclistes d\'off-road molt populars s\xc3\xb3n el bicitrial, creat a Catalunya a final dels anys 70, el BMX (r\xc3\xa8plica del motocr\xc3\xb2s en bicicleta) o l\'especialitat ciclista de fora d\'asfalt m\xc3\xa9s antiga de totes, el ciclo-cross que es practica amb bicicleta de ciclisme convencional i combina l\'asfalt amb zones de terra.\n_START_SECTION_\nRequisits\n_START_PARAGRAPH_\nPer la seva naturalesa de "desafiament" moltes modalitats de fora d\'asfalt s\xc3\xb3n considerades activitats de risc i requereixen l\'\xc3\xbas d\'equips de protecci\xc3\xb3, b\xc3\xa0sicament casc, guants i ulleres protectores, complementat segons la disciplina amb colzeres, genolleres, espatlleres, protectors d\'esquena, de pit i altres. De fet, la gamma d\'equipament pot variar molt depenent del tipus d\'activitat practicada._NEWLINE_L\xc3\xb2gicament l\'estat del vehicle a utilitzar-hi \xc3\xa9s essencial, i cal mantenir-lo en bones condicions de funcionament i seguretat.'